[pic] | COMISIA COMUNITĂŢILOR EUROPENE |

Bruxelles, 2.7.2008

COM(2008) 409 final

COMUNICARE A COMISIEI CĂTRE CONSILIU ȘI CĂTRE PARLAMENTUL EUROPEAN

Revizuirea Politicii de Mediu 2007{SEC(2008)2150}

Introducere

Anul 2007 a marcat un moment crucial pentru politica de mediu a UE. Principalele angajamente luate în conformitate cu cel de-al șaselea Program de acțiune în materie de mediu 2002 – 2012 (PAM 6) au fost respectate, așa cum demonstrează evaluarea sa intermediară și trebuie să ne intensificăm eforturile în vederea implementării sale.

Aspectele de mediu constituie în momentul de față priorități ale agendei politice și fac obiectul atenției factorilor de decizie, a mass-mediei și a publicului. 80% din cetățenii UE sunt de părere că mediul joacă un rol important în asigurarea calității vieții. Un bun exemplu îl constituie schimbările climatice, în special în urma aprobării, de către șefii de stat și de guvern, în martie 2007, a pachetului privind energia și schimbările climatice. Acolo unde a fost posibil, instrumentele au fost perfecționate, în conformitate cu inițiativa privind o mai bună legiferare. Pe scena internațională, UE a continuat să joace un rol de prim rang în ceea ce privește problemele de mediu, datorită rezultatelor obținute pe plan intern și a bunelor relații bilaterale și multilaterale cu partenerii-cheie. În ceea ce privește negocierile globale, UE a realizat progrese semnificative în diferite domenii, în special în materie de climă, în cadrul conferinței din Băli.

Cu toate acestea, trebuie să ne pregătim pentru marile provocări viitoare: definirea unei viziuni strategice pe termen lung referitoare la consumul și producția durabile, adaptarea la schimbările climatice inevitabile și protejarea biodiversității. Ar trebui să profităm de calendarul legislativ mai puțin încărcat pentru 2008 și 2009, pentru a face progrese cu privire la aceste aspecte. La nivel internațional, ne confruntăm cu negocieri strânse pentru a asigura viitoare acorduri internaționale privind mediul și pentru a proteja și a gestiona biodiversitatea.

În 2007, au fost luate câteva măsuri decisive

Cadrul de politică este în prezent definit

În primul rând, ca urmare a pachetului privind energia și schimbările climatice, aprobat de Consiliul European în 2007, Europa s-a angajat ferm să urmeze traiectoria unei economii caracterizată de emisii reduse de carbon.

UE s-a angajat la o reducere cu 30% a emisiilor de gaze cu efect de seră, cu condiția încheierii unui acord internațional. Dar chiar și în lipsa unui astfel de acord, UE promite o reducere unilaterală de cel puțin 20%, până în 2020. UE a stabilit obiective de 20% pentru energia din surse regenerabile și de 10% pentru biocombustibilii din domeniul transporturilor. În ianuarie 2008, Comisia a transpus angajamentele în acțiuni concrete, prin adoptarea pachetului de implementare a Schemei împotriva schimbărilor climatice și energiile regenerabile. Acest pachet include propuneri pentru (a) sistemul de comercializare a certificatelor de emisii (ETS), (b) partajarea eforturilor în domenii care nu sunt vizate de ETS, cum ar fi transporturile rutiere, construcțiile, serviciile și agricultura, (c) o directivă care prevede obiective obligatorii din punct de vedere juridic privind energia regenerabilă, inclusiv un set de criterii de durabilitate pentru biocombustibili, (d) noi orientări comunitare privind ajutoarele de stat pentru protecția mediului și (e) un cadru de reglementare pentru a asigura utilizarea în condiții de siguranță a tehnologiilor de captare și stocare de CO2. Având în vedere că una din cauzele creșterii recente, la scară globală, a prețurilor la produsele alimentare este creșterea producției de biocombustibili, Comisia va monitoriza efectele de mediu și sociale ale acestei politici și, după caz, va propune măsuri corective.

De asemenea, în alte domenii de politică, Comisia și-a îndeplinit aproape toate angajamentele esențiale luate în cadrul PAM 6. Toate cele șapte strategii tematice (aer, prevenirea și reciclarea deșeurilor, mediul marin, solul, pesticidele, resursele naturale și mediul urban) au fost prezentate co-legislatorului. Au fost adoptate, sau sunt în prezent examinate de către Consiliu și Parlament, propunerile legislative aferente.

De asemenea, au fost lansate și alte inițiative principale. Comisia a prezentat o propunere pentru o nouă directivă privind emisiile industriale, care completează și revizuiește directiva privind prevenirea și controlul integrat al poluării și alte șase directive sectoriale. Această propunere prevede reducerea limitelor de emisii în anumite sectoare, stabilește standarde pentru inspecțiile de mediu și extinde domeniul de aplicare pentru a include și instalațiile de ardere de dimensiuni medii. Mult așteptatul regulament REACH - înregistrarea, evaluarea, autorizarea și restricționarea substanțelor chimice - care prevede o reformă a modului de gestionare a substanțelor chimice, a fost adoptat, iar Agenția Europeană pentru Produse Chimice și-a început activitatea. De asemenea, a intrat în vigoare și directiva privind răspunderea pentru mediul înconjurător. Aceste texte legislative cheie stau la baza existenței unei industrii durabile în Europa.

În ceea ce privește gestionarea resurselor, s-a ajuns la un acord în ceea ce privește o directivă-cadru privind strategia marină, conform căreia statele membre trebuie să întreprindă măsurile necesare pentru a garanta atingerea unor bune performanțe de mediu în ceea ce privește mediul marin, până în 2020. Începând din luna iulie, este aplicabilă o nouă legislație în materie de transport al deșeurilor, care prevede inclusiv interzicerea exporturilor de deșeuri periculoase în țările în curs de dezvoltare.

Cu toate acestea, nu toate sectoarele au cunoscut progrese asemănătoare. De exemplu, Comisia regretă faptul că, în cadrul Consiliului, nu s-a ajuns la un acord politic referitor la propunerea de directivă-cadru privind solurile.

Reexaminarea intermediară a PAM 6 a confirmat principalele priorități ale programului – schimbările climatice, natura și biodiversitatea, mediul și sănătatea, precum și resursele naturale și deșeurile – și a făcut bilanțul progreselor realizate. Examinarea indică faptul că UE nu se află încă pe calea dezvoltării durabile; dacă sunt implementate în totalitate, politicile sale vor da rezultate doar în timp, din cauza presiunilor crescânde asupra mediului; sunt necesare eforturi suplimentare. În ceea ce privește clima și energia, această evaluare a fost de asemenea confirmată în raportul asupra progresului Strategiei de la Lisabona reînnoită pentru creștere economică și ocuparea forței de muncă.

Noi instrumente financiare au intrat în acțiune

Instrumentele financiare pentru politica de mediu, în actualul cadru financiar multianual, au devenit operaționale în 2007; LIFE+, asupra căruia Consiliul și Parlamentul au convenit în martie 2007, având un buget de 2 143 MEUR pentru perioada 2007-2013, va asigura finanțare pentru toate cele patru domenii prioritare ale PAM 6, 50% dintre fonduri fiind destinate naturii și biodiversității.

Primul dintre cele trei instrumente prevăzute de programul-cadru privind competitivitatea și inovația de sprijinire a întreprinderilor mici și mijlocii (IMM) eco-inovatoare a fost lansat în 2007. 228 MEUR sunt destinați eco-inovării în perioada 2007-2013.

De asemenea, Comisia a lansat programul tematic privind mediul și managementul durabil al resurselor naturale, inclusiv energia, având un buget inițial de 889 MEUR pentru perioada 2007-2013, în vederea abordării dimensiunii de mediu a dezvoltării și a altor politici externe, precum și a promovării pe plan internațional a politicilor de mediu și energie ale UE. În 2007, 74 MEUR au fost destinate proiectelor de mediu. Politica de mediu beneficiază de sprijin și prin intermediul instrumentelor financiare externe, care au devenit operaționale în 2007, cum ar fi Instrumentul de cooperare pentru dezvoltare, Instrumentul european de vecinătate și parteneriat și Instrumentul de asistență pentru preaderare.

Instrumentul financiar pentru protecție civilă, adoptat de Consiliu în 2007 și având un buget de 189,9 MEUR pentru perioada 2007-2013, va asigura finanțare pentru toate activitățile UE în materie de protecție civilă.

O mai bună legiferare – tema centrală a procesului de elaborare a politicii de mediu

Acolo unde a fost posibil și oportun, au continuat forturile de simplificare a legislației. De exemplu, propunerea Comisiei pentru o nouă directivă privind emisiile industriale oferă industriei un cadru legislativ mai clar și mai coerent și ar trebui să ducă la reducerea costurilor administrative. O altă decizie a Comisiei, adoptată în 2007, va clarifica monitorizarea ETS (sistemul UE de comercializare a certificatelor de emisii) și va reduce cerințele de notificare pentru instalațiile cu un nivel redus de emisii.

De asemenea, Comisia a prezentat o Carte verde privind instrumentele de piață pentru a stimula discuția cu privire la modurile de intensificare a promovării utilizării acestora la nivel comunitar și național, acestea reprezentând adesea cea mai avantajoasă metodă de îndeplinire a obiectivelor de mediu.

O mai bună reglementare necesită o bază solidă de cunoștințe pentru evaluarea forțelor motrice, a presiunilor, a efectelor asupra mediului și a stării acestuia. Odată cu intrarea în vigoare a directivei INSPIRE, UE a făcut progrese majore în ceea ce privește asigurarea disponibilității, accesibilității și partajării datelor spațiale relevante.

Comisia efectuează în continuare evaluări ale impactului tuturor propunerilor sale principale de politică. 2007 a fost primul an de funcționare a Comitetului de evaluare a impactului, care analizează îndeaproape aceste evaluări.

O intensificare a integrării mediului în alte politici

Intensificarea integrării reflectă consensul crescând privind necesitatea luării în considerare a luptei împotriva schimbărilor climatice în majoritatea domeniilor de politică. Într-adevăr, al patrulea raport de evaluare, întocmit de Grupul interguvernamental privind schimbările climatice, a confirmat faptul că încălzirea sistemului climatic este iminentă și că efectele pot fi grave, fiind necesară luarea de măsuri în multe domenii de politică. Pentru a aborda parțial acest aspect, s-au înregistrat progrese în ceea ce privește integrarea mediului în domeniul transporturilor . Acesta este unul dintre aspectele cele mai dificile ale luptei împotriva schimbărilor climatice și a altor forme de poluare. În 2007, Comisia a propus un cadru legislativ pentru a atinge obiectivul stabilit pentru 2012 de 120 g/km emisii de CO2 pentru mașini noi, în timp ce Consiliul și Parlamentul au adoptat oficial noi standarde (Euro 5 și Euro 6), prin care se stabilesc limite mai reduse ale emisiilor de particule și oxizi de azot. De asemenea, Comisia propune noi norme privind emisiile pentru vehicule grele (Euro VI) care, odată adoptate, vor avea drept consecință existența unor camioane și autobuze mai curate. Reexaminarea propusă a directivei privind calitatea combustibililor va duce la reducerea nivelurilor de sulf și a emisiilor poluante, precum și a intensității gazelor cu efect de seră provenite de la combustibili, pe parcursul ciclului lor de viață. Directiva privind calitatea mediului înconjurător și un aer mai curat, adoptată în aprilie 2008, va reduce expunerea la particule mici (PM2.5) în zonele urbane. Comisia a adoptat, de asemenea, o Carte verde privind mobilitatea urbană și a lansat o consultare publică cu privire la acțiunile următoare, care va fi prezentată în cadrul unui plan de acțiune privind mobilitatea urbană în toamna anului 2008. Mai mult, Comisia a propus o directivă privind includerea aspectelor de mediu în cadrul achizițiilor publice de vehicule.

Integrarea a cunoscut progrese și în alte sectoare.

Agricultură: În timp ce politica agricolă comună (PAC) include o serie de instrumente care contribuie la protecția mediului și la conservarea naturii (de exemplu, decuplarea, eco-condiționalitatea, agro-mediul și plățile acordate în cadrul programului Natura 2000), Comisia a aprobat, în 2007, 57 din cele 94 de programe de dezvoltare rurală pentru perioada 2007 - 2013, cu un buget aferent de 68 de miliarde de euro. Aproape jumătate din acest buget este destinat măsurilor de „îmbunătățire a mediului și a zonelor rurale”.

Politica de coeziune: Până la sfârșitul anului 2007, Comisia adoptase aproape toate programele operaționale ale statelor membre, alocând un buget de 347 de miliarde de euro pentru perioada 2007-2013. Aproximativ 28% din aceste fonduri sunt destinate investițiilor în proiecte referitoare la mediu și infrastructură, în special în domeniul transporturilor durabile (aproximativ 34 de miliarde de euro) și al apei (aproximativ 22 de miliarde de euro). Restul vizează, în special, energiile regenerabile și eficiența energetică, gestionarea deșeurilor, prevenirea riscurilor, protecția naturii și tehnologiile curate.

Dezvoltare: Comisia a continuat să includă progresiv principiul durabilității în acordurile sale de dezvoltare a cooperării, atât prin punerea accentului pe teme de mediu specifice, cât și prin integrarea mediului în cadrul tuturor activităților de dezvoltare a cooperării.

Sănătate: Reexaminarea intermediară a planului de acțiune privind mediul și sănătatea 2004-2010, a demonstrat intensificarea cooperării dintre politica de mediu, politica de sănătate și domeniile de cercetare corespunzătoare.

Politică industrială: În cadrul reexaminării intermediare a politicii industriale, Comisia și-a anunțat intenția de a promova oportunitățile pe care provocările de mediu, dacă acestea sunt gestionate corespunzător, le reprezintă pentru firmele europene. Comisia va sprijini această intenție prin luarea de măsuri privind politica industrială, consumul și producția durabile.

Cercetare: Comisia a continuat integrarea durabilității mediului în programele sale de cercetare. În cel de-al șaptelea program-cadru pentru perioada 2007-2013, temele privind mediul și energia (cu bugete de 1 890 MEUR, respectiv 2 350 MEUR) sprijină dezvoltarea și implementarea politicii de mediu, inclusiv cercetarea în materie de energie și schimbări climatice.

Comerț: Comisia a depus eforturi pentru includerea capitolelor referitoare la dezvoltarea durabilă în acordurile de asociere și de liber schimb regionale și bilaterale, pe care le negociază în prezent în diferite părți ale lumii. Activitățile în acest domeniu sunt dictate parțial de evaluările de impact privind dezvoltarea durabilă în materie de comerț, efectuate de Comisie înainte de încheierea acordurilor de liber schimb.

Rolul primordial al UE pe scena internațională privind politicile de mediu este confirmat

Inițiativele luate de UE pe plan intern în materie de politică de mediu stau la baza eforturilor acesteia de a promova standarde ridicate de mediu la scară internațională. Negocierile internaționale privind schimbările climatice desfășurate în 2007 au culminat cu decizia luată la Bali privind depunerea de eforturi considerabile pentru a se ajunge la un acord global complex de luare a unor măsuri efective după 2012 și de a încheia negocierile în 2009. Obiectivul UE este acela de a ajunge la un acord privind obiectivele obligatorii de reducere a emisiilor cu valori absolute în țările dezvoltate, precum și privind creșterea contribuțiilor țărilor în curs de dezvoltare, în special a țărilor nou industrializate.

De asemenea, au fost realizate progrese și în alte domenii. În cadrul celei de-a paisprezecea conferințe a părților la convenția privind comerțul internațional cu specii ale faunei și florei sălbatice pe cale de dispariție, s-a convenit asupra unui moratoriu de nouă ani privind vânzările de fildeș după o vânzare unică a stocurilor guvernamentale de fildeș brut. Pentru a garanta legalitatea produselor forestiere importate în UE din țările semnatare, Comisia a lansat negocieri formale pentru încheierea de acorduri de participare voluntară privind aplicarea legislației forestiere, guvernare si comerț cu Indonezia, Ghana și Camerun, și a continuat negocierile cu Malaiezia. În colaborare cu UNEP (Programul de mediu al ONU), Comisia a instituit un comitet internațional pentru managementul resurselor durabile, în vederea punerii la dispoziția factorilor de decizie de la nivel mondial a unei expertize științifice autorizate privind managementul resurselor. De asemenea, Comisia a continuat să poarte discuții cu țările candidate și potențial-candidate pentru a sprijini alinierea lor progresivă la standardele UE și pentru pregătirea lor în vederea viitoarelor negocieri de aderare. În cadrul politicii europene de vecinătate și a parteneriatului strategic UE-Rusia, au fost intensificate dialogul și cooperarea privind aspectele de mediu dintre țările partenere.

Legitimitatea politicii de mediu a UE s-a intensificat

Cel mai recent sondaj Eurobarometru privind atitudinea cetățenilor europeni, care s-a desfășurat la sfârșitul anului 2007, confirmă sprijinul public de care beneficiază politica de mediu a UE. În aproape toate statele membre, respondenții (67%) și-au exprimat preferința ca deciziile referitoare la protecția mediului să fie luate la nivel european și nu la nivel național. 82% dintre aceștia consideră necesară existența unei legislații europene armonizate, 80% au convingerea că UE ar trebui să-și extindă sprijinul acordat către țările care nu sunt membre UE, pentru a le sprijini în încercarea de a-și îmbunătăți standardele de mediu, și 78% ar fi de acord ca UE să aloce mai mulți bani protecției mediului, chiar dacă acest lucru ar fi în detrimentul altor domenii.

Noul Tratat de la Lisabona, semnat în decembrie 2007, accentuează capacitatea de acțiune a UE. Acest tratat include, în mod explicit, schimbările climatice în politica de mediu a UE și recunoaște rolul primordial jucat de Uniunea Europeană pe scena internațională în lupta împotriva acestor schimbări climatice. De asemenea, tratatul prevede o bază juridică mai clară pentru acțiunile UE referitoare la energie și protecție civilă, accentuând importanța solidarității între statele membre.

Însă este nevoie de un nou avânt pentru a face față provocărilor globale din 2008 și ulterior...

În ciuda acestor progrese, nu putem să reducem eforturile; în primul rând, deoarece aceste progrese se vor materializa numai cu condiția implementării lor depline și, în al doilea rând, deoarece provocările care ne așteaptă necesită acțiuni și mai energice. Acest aspect a fost subliniat în primul raport de progres al Strategiei UE privind dezvoltarea durabilă.

Intensificarea consolidării procesului de implementare

Deși cadrul de politică și majoritatea măsurilor aferente au fost deja elaborate, implementarea de către statele membre a legislației de mediu a UE este adesea lentă și incompletă. La sfârșitul lui 2007, erau deschise 479 de proceduri de încălcare a legislației comunitare în materie de mediu – adică 22% din totalul de la nivelul UE. Majoritatea cazurilor se referă la slaba aplicare a legislației de mediu a UE, dar există, de asemenea, și cazuri referitoare la lipsa transpunerii sau la transpunerea necorespunzătoare a directivelor.

Comisia a continuat să întreprindă măsuri pentru a îmbunătăți implementarea, ca urmare a unei duble abordări referitoare atât la măsurile de sprijin, cât și la sancțiuni. Comisia a înaintat propuneri orizontale, referitoare inclusiv la o mai bună informare, la acordarea de sprijin pentru soluționarea problemelor, la creșterea transparenței și la o gestionare mai eficientă a cazurilor de încălcare. În statele membre, au fost organizate campanii de sensibilizare vizând diferite aspecte, în special regulamentul privind transportul deșeurilor și directiva privind depozitele de deșeuri, datorită numărului mare de deficiențe ale implementării și a posibilelor efecte severe asupra mediului. Comisia a propus un Program de asistență pentru conformitate ecologică, pentru a sprijini întreprinderile mici și mijlocii prin intermediul unor activități de formare profesională, de acordare de consiliere tehnică și de consolidare a rețelelor de sprijin.

De asemenea, Comisia a inițiat acțiuni în justiție împotriva a câtorva state membre care nu au implementat sau transpus în mod corespunzător dispoziții legislative esențiale în materie de mediu. Mai mult, a fost prezentată o propunere de directivă, care vizează garantarea că infracțiunile grave împotriva mediului fac obiectul unor sancțiuni penale în toate statele membre.

În 2008, Comisia va spori eforturile de a sprijini statele membre și autoritățile acestora în ceea ce privește implementarea, prin intermediul unui schimb de informații îmbunătățit, al consilierii și al formării profesionale. Prin programele sale de asistență tehnică, UE va continua să acorde sprijin financiar și tehnic țărilor partenere, în special țărilor candidate și celor potențial-candidate, pentru a le ajuta să își alinieze politica lor de mediu la acquis -ul comunitar. De asemenea, Comisia a decis să prezinte o comunicare pentru a sublinia mijloacele care pot fi utilizate pentru a preveni încălcări ale legislației de mediu și pentru a stabili criterii de identificare a cazurilor de încălcare care necesită o acțiune legislativă intensă și imediată din partea Comisiei. Comisia va reexamina, printre altele, recomandarea din 2001 privind criteriile minime necesare în cazul inspecțiilor de mediu.

În sfârșit, la mijlocul lui 2008, va fi lansată o campanie integrată de comunicare, cu scopul de a sensibiliza părțile interesate și publicul larg și de a asigura un maximum de sprijin pentru toate politicile și inițiativele-cheie.

Continuarea eforturilor de simplificare și îmbunătățire a politicilor și a instrumentelor

Având în vedere intensificarea rolului important deținut de politica de mediu și de integrarea sa în alte domenii de politică, trebuie să depunem eforturi continue pentru a-i maximiza eficiența, rentabilitatea și transparența. Astfel, Comisia va continua să aplice, în acest caz, principiile referitoare la o mai bună reglementare.

În acest scop, directiva privind deșeurile provenite din echipamente electrice și electronice și directiva privind restricțiile de utilizare a anumitor substanțe periculoase în echipamentele electrice și electronice va fi revizuită în 2008. Regulamentul privind substanțele care diminuează stratul de ozon va fi actualizat și simplificat. Sistemele privind etichetarea ecologică și EMAS (sistemul de management de mediu și audit) vor fi reexaminate, în scopul îmbunătățirii procedurilor și al reducerii poverilor administrative pentru întreprinderile participante. Comisia, în colaborare cu Agenția Europeană de Mediu (AEM), a elaborat Sistemul european de informații privind apa (WISE) care ar trebui să includă toate notificările efectuate în temeiul directivelor privind apa până în 2010. De asemenea, Comisia va elabora Sistemul partajat de informații referitoare la mediu (SEIS) și va consolida programul GMES (Monitorizare Globală pentru Mediu și Securitate).

Conform rapoartelor referitoare la directivele privind analiza de impact asupra mediului și analiza de mediu strategică, statele membre sunt cele mai în măsură să îmbunătățească eficiența. Comisia pregătește în prezent o serie de orientări care au drept scop soluționarea problemelor de interpretare rămase și creșterea coerenței în ceea ce privește aplicarea legislației.

Provocările-cheie ale viitorului

Durabilitatea

Actuala economie mondială nu este durabilă. Suntem deja responsabili pentru efectele negative asupra mediului și pentru reducerea resurselor. Pe măsură ce crește bunăstarea noastră materială, avem tendința de pune presiuni și mai mari asupra propriului mediu de viață și asupra celui aferent partenerilor noștri comerciali. Între timp, populațiile în continuă creștere ale țărilor nou-industrializate vor atinge în curând niveluri de consum al resurselor identice cu cele atinse actualmente în UE.

Economia globală a viitorului va trebui să fie mai curată, mai puțin intensivă în ceea ce privește consumul de resurse și mai inteligentă. Economiile sunt primele care vor face față acestei provocări, deoarece acestea beneficiază, și nu suferă, de pe urma schimbării, sporindu-și influența economică și politică.

În 2008, Comisia va prezenta un plan de acțiune privind producția și consumul durabile și o politică industrială durabilă. Obiectivul său global este acela de a identifica și de a depăși obstacolele în calea producției și consumului durabile care, fie nu au fost abordate încă, fie pot fi depășite prin consolidarea și îmbunătățirea coordonării politicilor existente. Acest plan de acțiune va lărgi domeniul de aplicare al directivei privind proiectarea ecologică a produselor consumatoare de energie, va consolida dispozițiile de etichetare a produselor și va armoniza măsurile de stimulare, în vederea realizării de produse mai bune și a instituirii unui consum mai inteligent. Acesta va revizui sistemele EMAS și de etichetare ecologică, va promova achizițiile publice ecologice și va include colaborarea cu detailiștii pentru a influența lanțul de distribuție. În cadrul inițiativei privind piața pilot, vor fi întreprinse măsuri de creare a unor condiții-cadru favorabile pentru industrii de mediu specifice. Adoptarea directivei-cadru privind deșeurile, preconizată pentru 2008, va contribui la dezvoltarea unei societăți europene axată pe reciclare.

Pentru a elabora politici de succes, avem nevoie de instrumente de măsură adecvate, și, în acest sens, PIB-ul prezintă unele deficiențe în ceea ce privește capacitatea sa de indicare a progresului. Conferința intitulată „Dincolo de PIB”, care a avut loc în 2007, a lansat procesul de suplimentare a PIB-ului cu indicatori mai elaborați de măsurare a bogăției și bunăstării, luând în considerare dimensiunea socială și de mediu. Într-o comunicare ce va fi prezentată în 2008, Comisia descrie cum intenționează să avanseze aceste idei.

Adaptarea la schimbările climatice

În prezent, este clar că schimbările climatice vor reprezenta una dintre cele mai mari provocări ale umanității în următorii 100 de ani. Și pentru a-i face față, factorii de decizie vor fi nevoiți să abordeze două aspecte diferite, însă interconectate în mod fundamental.

Este vorba în primul rând de limitarea creșterii temperaturii, pentru a evita astfel producerea unor schimbări climatice cu efecte catastrofale. Am abordat acest aspect odată cu adoptarea, în 2007 și la începutul lui 2008, a pachetelor privind schimbările climatice, precum și cu ocazia lansării negocierilor post-Kyoto. UE depune eforturi susținute pentru încheierea unui acord global privind schimbările climatice, care va duce la reducerea drastică a emisiilor, inclusiv în ceea ce privește domeniul aeronautic și cel al transportului maritim. În perioada anterioară conferinței ONU privind clima, ce va avea loc la Poznan în decembrie 2008, Comisia va continua să elaboreze principalele elemente constitutive ale unui acord viitor prevăzut de planul de acțiune stabilit la Bali. Conferința ar trebui să furnizeze orientări politice suplimentare în cadrul negocierilor privind perioada post-2012, luând în considerare rezultatele altor reuniuni la nivel înalt privind schimbările climatice.

Cu toate acestea, chiar dacă, începând de mâine, lumea nu ar mai emite gaze cu efect de seră, clima va continua să sufere schimbări timp de multe decenii de acum încolo. Așadar, și noi trebuie să ne adaptăm pentru a face față inevitabilului. Adaptarea include elaborarea de metode de utilizare mai eficientă a resurselor de apă, de creare a unor culturi care să poată tolera seceta, garantarea că persoanele în vârsta și cele fragile primesc atenția cuvenită în timpul valurilor de căldură, dar și stabilirea de coridoare de teren, pentru a facilita migrația speciilor de plante și animale și pentru a consolida infrastructurile costiere de protecție împotriva inundațiilor.

Ca o continuare a Cărții verzi din 2007 privind adaptarea la schimbările climatice și comunicarea referitoare la lipsa de apă și seceta – care a transformat prețul corect și utilizarea eficientă a apei în teme centrale ale opțiunilor politice – Comisia va prezenta o Carte albă privind adaptarea la schimbările climatice. Aceasta va examina metodele de integrare a principiilor de adaptare în cadrul unor politici comune, precum agricultura, pescuitul, transporturile, energie, dezvoltarea regională, cercetarea și sănătatea, luând de asemenea în considerare dimensiunea internațională.

Având în vedere îngrijorările crescânde referitoare la efectele schimbărilor climatice asupra mobilității populației, în special în țările în curs de dezvoltare, Comisia va consolida, de asemenea, cunoștințele referitoare la legătura dintre aceste două aspecte. Comisia va examina necesitatea unor orientări concrete în contextul politicii UE în materie de migrație și dezvoltare.

Protejarea biodiversității

Diminuarea biodiversității reprezintă o amenințare globală la fel de gravă ca schimbările climatice, care trebuie soluționată tot atât de urgent. Într-un sens crucial, această problemă este cu atât mai îngrijorătoare, cu cât nu există metode de inversare a extincției. Conservarea biodiversității reprezintă asigurarea noastră de viață pentru viitor. A noua conferință a părților la Convenția privind diversitatea biologică (CBD), care a avut loc la Bonn în mai 2008, a examinat progresele realizate în ceea ce privește implementarea deciziilor CBD și îndeplinirea obiectivului său de reducere semnificativă a ratei de diminuare a biodiversității până în 2010. Având în vedere că au mai rămas doar doi ani până în 2010, au fost adoptate, în cadrul convenției, decizii privind promovarea implementării la nivel global, regional și național. Pentru a sublinia și mai mult importanța acestui aspect, Comisia, împreună cu Germania, a prezentat primele rezultate ale evaluării economice a beneficiilor biodiversității și ecosistemelor, precum și costul lipsei de acțiune în acest sens.

Pe plan intern, vor fi necesare eforturi suplimentare pentru a atinge obiectivul UE de stăvilire a diminuării biodiversității până în 2010. A patra evaluare paneuropeană a AEM a arătat că peste 700 de specii europene sunt în prezent amenințate cu dispariția, în timp ce numărul de specii exotice invadatoare din zona paneuropeană continuă să crească. În 2008, Comisia va accelera eforturile de implementare a planului de acțiune privind biodiversitatea, va stărui mai mult asupra extinderii rețelei Natura 2000, pentru a include și zonele marine, și va prezenta un set de propuneri privind fondul forestier pentru a combate tăierile de păduri și defrișările ilegale. Ca urmare a adoptării directivei privind strategia marină, vor spori eforturile de stabilire a regiunilor marine europene și de elaborare a unor strategii marine cu obiective clare.

Concluzie

Politica de mediu interacționează din ce în ce mai mult cu toate domeniile de politică și contribuie la modelarea viitorului nostru. Aceasta reprezintă un factor de schimbare structurală, a cărei abordare implică noi responsabilități, riscuri și oportunități.

Există o multitudine de oportunități economice: potențialul industriilor ecologice este uriaș, iar Europa ar trebui să beneficieze de piețele globale în plină expansiune și chiar să contribuie la dezvoltarea acestora. Din punct de vedere social, există legături strânse între un mediu sănătos și echitatea și coeziunea socială. Pe de altă parte, unele sectoare și grupuri pot fi afectate temporar mai mult decât altele. O parte tot mai mare a pachetului de politici globale va consta în luarea în considerare a acestor efecte potențiale și în încercarea de a le atenua.

Pentru a-și îndeplini obiectivele preconizate, politica de mediu trebuie să includă, din ce în ce mai mult, dimensiuni economice și sociale și, de asemenea, trebuie să facă parte din politicile sectoriale. Trebuie să fim conștienți de posibilele sale efecte asupra altor domenii de politică, să sporim eficacitatea în ceea ce privește costurile și să promovăm sinergiile, acolo unde este posibil. Integrarea reprezintă cheia unui viitor durabil.